РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/50-23

8. март 2023. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 7. МАРТА 2023. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милица Обрадовић, Милосав Милојевић, Милија Милетић, Драган Јовановић, Момир Стојилковић, мр Акош Ујхељи, Дијана Радовић, Зоран Сандић, Мирослав Алексић, др Ненад С. Митровић, Марко Ристић, Дејан Игњатовић и Милован Јаковљевић.

Седници нису присуствовали чланови Одбора др Анна Орег и Ило Михајловски, као ни њихови заменици.

Седници је присуствовала и народна посланица др Јелена Калајџић, која није члан Одбора.

Седници су присуствовали представници Министарства пољопривреде, шумарства и водопривреде: Ненад Катанић, помоћник министра Сектора за пољопривредну политику и Драган Гламочић, посебни саветник министра.

Одбор је већином гласова (14 за, 1 није гласао) усвојио следећи:

Д н е в н и р е д:

1. Разматрање Информације о раду Министарства пољопривреде, шумарства и водопривреде за период од 1. октобра до 31. децембра 2022. године (број 02-630/22-5 од 17. фебруара 2023. године).

Пре почетка расправе о тачки дневног реда, усвојен је записник седме седнице Одбора, која је одржана 23. јануара 2023. године, у тексту у коме је и предложен. Записник је усвојен већином гласова (13 за, 2 није гласало).

Прва тачка дневног реда - Разматрање Информације о раду Министарства пољопривреде, шумарства и водопривреде за период од 1. октобра до 31. децембра 2022. године.

Ненад Катанић, помоћник министра је рекао да су сви органи у саставу Министарства доставили свеобухватну Информацију о планираним и реализованим активностима које су у њиховим надлежностима. Што се тиче прописа, Министарство је донело 14 измена и допуна Правилника и једну Наредбу о измени Наредбе о одређивању граничних прелаза.

Драган Гламочић, посебни саветник министра је нагласио да се мора бити пажљив приликом увођења прелевмана, јер могу да се наруше неке друге повластице које имамо од ЕУ. Србија има дефицит у спољнотрговинском билансу млека и млечних производа још од 2018. године када је дефицит износио 2 милиона евра на годишњем нивоу. Дефицит за 2022. годину је био скоро 100 милиона евра на годишњем нивоу, док увоз за јануар и фебруар већ достиже 28 милиона евра. Такође, имамо мањак броја млечних крава, људи напуштају села, а ако не сачувамо села, нећемо сачувати ни пољопривредну производњу.

У дискусији су учествовали народни посланици: Маријан Ристичевић, Милован Јаковљевић, Милија Милетић, др Ненад С. Митровић, Драган Јовановић, Мирослав Алексић, Дејан Игњатовић, Зоран Сандић, Марко Ристић и др Јелена Калајџић.

Одбор је већином гласова (12 за, 1 уздржан), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период од 1. октобра до 31. децембра 2022. године и одлучио да јe прихвати.

Након расправе о тачки дневног реда Одбор је већином гласова (12 за, 1 против) донео следећи:

З а к љ у ч а к

1. Одбор препоручује Влади  и Министарству пољопривреде, шумарства и водопривреде да под хитно размотре захтев Европске комисије везано за прелевмане из дописа председници Владе од 3. марта 2023. године.
2. Одбор препоручује Влади и Министарству пољопривреде, шумарства и водопривреде да одмах без одлагања приступи решавању проблема у сточарству, посебно у млекарству и свињарству. Одбор сматра да подстицаје претежно треба усмеравати у набавку квалитетних приплодних грла  и у спајање грла са хектарима. Да ће смањивање сточног фонда у ЕУ због екологије имати ускоро за последицу скуп увоз  меса, млека, прерађевина и могуће несташице. Извоз житарица и сточне хране, а увоз меса, млека и прерађевина је неприхватљив и штетан по пољопривреду и прерађивачку индустрију у Србији.
3. Одбор препоручује да се одустане од евентуалне набавке вакцине БПЈ (болест плавог језика) и вакцине ККС (класична куга свиња) без преке потребе, а да се тај новац преусмери у набавку квалитетних приплодних грла јуница и назимица.

Пошто других питања и предлога није било, седница је закључена у 13,40часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК Бранка Златовић Маријан Ристичевић